钦定古今图书集成/历象汇编/乾象典/第077卷 > 性理会通 > 《初雷启蛰赋》谢观
## 钦定古今图书集成/历象汇编/乾象典/第077卷 > 性理会通 > 《初雷启蛰赋》谢观

蛰处于冬，雷生自震；启一声于春候，知万类之奋迅。
虺虺初动，祁祁始振。首出庶物，为阴阳号令之端；有
开必先，作天地发生之信。原夫飞走各志，群分处阴。
既不戁以不竦，尚声销而影沉。及夫勾芒御辰，夹锺
应律。整云师布露之泽，迫和氏春分之日。温风载扇，
重阴四密。动《丰隆》之大声，发昆虫之暗室。跂行喙息，
闻填填而鼓舞争驰；脰振翼鸣，随虩虩而雷同兢出。
隐蔽虽入，腾扬有期。“变轩轰而作矣，俱引领以从之。
见群生向风之义，知六钧播物之时。是则感之于彼，
而乃乘之在兹。且遂隐隐以起予，各侁侁而挺尔。”穴
处者聆之而厉志，泥蟠者闻斯而举趾。均发万品，非
唯百里；各腾声实。莺出谷而载飞，竞逐明时，范弹冠
而思起。摇车效之而可也，聚蚊因之而有以。然后舍
彼即此，违阴就阳。角觡奋迅，羽翼弛张。殷南山之粗
厉，启出地之潜藏。似桴鼓之才终；戈鋋熠熠，如击石
之止后。鸟兽跄跄，有若众汇居蒙。一呼而告，群生未
觉；一言以导，曾无震寝之虞，谁有击台之暴。于是桃
吐其秀，鹰化为鸠。助发生之德，省囹圄之囚。潜匿假
之而振拔，毛介因斯而处休。大哉《震》元，利拯群生而
出幽。